ARIP ผนึกแบรนด์ดังจัดงานไอซีทีส่งท้ายปลายปี
ARIP ผนึกแบรนด์ดังจัดงานไอซีทีส่งท้ายปลายปี
15 ต.ค. 2558

นายพรชัย จันทรศุภแสง ผู้อำนวยการธุรกิจสื่อและดิจิทัล บริษัท เออาร์ไอพี จำกัด (มหาชน) หรือ ARIP เปิดเผยว่า บริษัทผนึกพลังร่วมกับแบรนด์ไอทีชั้นนำจัดงานไอซีทีใหญ่ส่งท้ายปลายปี “คอมมาร์ต คอมเทค 2015” ภายใต้แนวคิด “Smart Entertainment &amp; Smart Solution”ระหว่างวันที่ 5 – 8  พฤศจิกายน 2558  ตั้งแต่เวลา 10.00-20.00 น. ณ ศูนย์การประชุมแห่งชาติสิริกิติ์
พร้อมมองว่า ขณะนี้เป็นช่วงของการเปลี่ยนผ่านเทคโนโลยีเข้าสู่รุ่นใหม่ เช่น ซีพียูเจนเนเรชันล่าสุดของอินเทล ที่เรียกว่า Intel Core 6 Generation ทำให้ผู้ผลิตสินค้าฮาร์ดแวร์ ปรับเปลี่ยนสินค้ารุ่นใหม่ตาม เพื่อรองรับเทคโนโลยีตัวล่าสุด ประกอบกับไมโครซอฟต์เปิดตัว Windows 10 ให้ผู้ใช้ได้อัพเกรดสู่การทำงานที่มีประสิทธิภาพมากขึ้น ส่งแรงกระตุ้นให้ผู้บริโภคเกิดดีมานด์และเริ่มมองหาสินค้ารุ่นใหม่มาทดแทน
นอกจากนี้ ยังเป็นช่วงจังหวะที่ดีของสาวกไอโฟนชาวไทย ที่รอการเปิดจำหน่ายไอโฟน 6s และ 6s Plus ในไทยอย่างเป็นทางการมานาน ในงานนี้มีให้จับจองพร้อมโปรโมชันเด็ดแน่นอน ส่วนอีกจังหวะดีมากที่จะมาช่วยกระตุ้นตลาดไอที คือการเปิดประมูลคลื่นความถี่ 4G ในประเทศไทยอย่างเป็นทางการ ทำให้ผู้ให้บริการโทรคมนาคมชั้นนำสามารถให้บริการ 4G อย่างเต็มรูปแบบภายในต้นปี 2559 ดังนั้นจะเห็นความคึกคักของตลาดสินค้าและบริการที่เกี่ยวเนื่องกับเทคโนโลยี 4G ในงานคอมมาร์ต คอมเทค ครั้งนี้ด้วย นั่นทำให้เป็นแรงส่งที่ดีต่อวงการไอซีทีในบ้านเราโดยตรง
 
 